Predkladacia správa

Ministerstvo dopravy a výstavby Slovenskej republiky predkladá návrh zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony na základe Plánu legislatívnych úloh na rok 2018.

Cieľom návrhu zákona je zabezpečiť transpozíciu smernice Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii (prepracované znenie) (ďalej len ,,smernica o interoperabilite“), smernice Európskeho parlamentu a Rady (EÚ) 2016/798 z 11. mája 2016 o bezpečnosti železníc (prepracované znenie) (ďalej len ,,smernica o bezpečnosti“) a smernice Európskeho parlamentu a Rady (EÚ) 2016/2370 zo 14. decembra 2016, ktorou sa mení smernica 2012/34/EÚ, pokiaľ ide o otvorenie trhu so službami vnútroštátnej železničnej osobnej dopravy a o správu železničnej infraštruktúry (prepracované znenie) (ďalej len ,,smernica o otvorení trhu“).

Novoprijaté smernice o interoperabilite a bezpečnosti delegujú značnú časť kompetencií, ktoré doteraz mali vnútroštátne bezpečnostné orgány na Železničnú agentúru Európskej únie a to v oblasti vydávania povolenia na uvedenie na trh železničných vozidiel a vydávania bezpečnostného osvedčenia.

Smernica o otvorení trhu má za cieľ dobudovať jednotný európsky železničný priestor prostredníctvom rozšírenia zásady otvoreného prístupu na trh vnútroštátnej železničnej dopravy, ktorý sa zriadil so spoločnými pravidlami týkajúcimi sa správy železničných podnikov a manažérov infraštruktúry, financovania a spoplatňovania železničnej infraštruktúry, podmienok prístupu k železničnej infraštruktúre a službám a regulačného dohľadu nad trhom železničnej dopravy smernicou Európskeho parlamentu a Rady 2012/34/EÚ z 21. novembra 2012, ktorou sa zriaďuje jednotný európsky železničný priestor, ktorá bola do slovenského právneho poriadku transponovaná zákonom č. 259/2015 Z. z. ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Na tento účel sa ustanoveniami zabezpečuje prístup k železničnej infraštruktúre všetkých železničným podnikom, nie len železničným podnikom, ktoré majú sídlo v Slovenskej republike, avšak za splnenia podmienok ustanovených v zákone.

Na základe poznatkov z aplikačnej praxe, sa zároveň navrhuje úprava ustanovení zákona č. 513/2009 Z. z. o dráhach a o zmene a doplnení niektorých zákonov v znení neskorších predpisov a zákona č. 514/2009 Z. z. o doprave na dráhach v znení neskorších predpisov, týkajúca sa výkonu činností overovania a schvaľovania spôsobilosti určených technických zariadení pred uvedením do prevádzky, ktoré sa ponechávajú len na poverené právnické osoby, vzdelania pre uchádzačov o vydanie preukazu rušňovodiča vzhľadom na akútny nedostatok rušňovodičov, označenia železničných staníc a železničných zastávok v jazyku národnostných menšín, ktoré vyplynulo z Programového vyhlásenia vlády na roky 2016 – 2020 a doplnenia podmienok a postupu verejnej súťaže na zatvorenie zmluvy o dopravných službách vo verejnom záujme, keďže zákon o verejnom obstarávaní sa na civilnú zákazku, ktorej predmetom je služba verejnej osobnej dopravy na železničných dráhach nevzťahuje.

Návrh zákona sa nepredkladá na vnútrokomunitárne pripomienkové konanie.

Účinnosť predkladaného návrhu zákona sa navrhuje od 1. januára 2019 s výnimkou ustanovení, ktorými sa transponuje smernica o interoperabilite a smernica o bezpečnosti, ktoré nadobúdajú účinnosť 16. júna 2019 z dôvodu dodržania transpozičných lehôt. Ustanovenia, ktorými sa zavádza register držiteľov preukazov rušňovodičov nadobúdajú účinnosť 1. januára 2020 z dôvodu dostatočného časového priestoru na jeho obstaranie a sprevádzkovanie.

Predkladaný návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, a v súlade s právom Európskej únie.

Návrh zákona bude mať negatívny vplyv na rozpočet verejnej správy, pozitívny vplyv na informatizáciu spoločnosti a pozitívny sociálny vplyv. Nebude mať vplyv na služby verejnej správy pre občana, životné prostredie a na podnikateľské prostredie. Uvedené vplyvy sú bližšie špecifikované v doložke vybraných vplyvov.

Návrh zákona bol predmetom medzirezortného pripomienkového konania, ktorého vyhodnotenie je súčasťou predloženého návrhu zákona.

Návrh zákona sa predkladá do ďalšieho legislatívneho procesu bez rozporov.